《惜红衣 其一 中秋踏月，过叔问夜话，兼忆伯宛海滨索居情况，用梦窗韵》
清代·朱祖谋

度暝随萤，推帘动竹，露庭一白。载酒人来，园菭破荒碧。

吴丛桂老，看小叶、娥妆慵约。香陌。皴破长笺，著霜花陈迹。

冥鸿海侧。独卧飘镫，流波涴离色。相思未寄瘦客。

耐秋寂。销得石湖鸥伴，閒话水西云北。系故园心事，惟有苍蟾能识。

作者简介：1857.7.21-1931.11.22，原名朱孝臧，字藿生，一字古微，一作古薇，号沤尹，又号彊村，浙江吴兴人。光绪九年（1883）进士，官至礼部右侍郎，因病假归作上海寓公。工倚声，为晚清四大词家之一，著作丰富。书法合颜、柳于一炉；写人物、梅花多饶逸趣。卒年七十五。著有《彊村词》。